ROZHODNUTIE RADY
z 20. novembra 2006,
ktorým sa mení, dopĺňa a predlžuje rozhodnutie 2001/923/ES o vytvorení výmenného, pomocného a školiaceho programu na ochranu eura proti falšovaniu (program „Pericles“)
(2006/849/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na tretiu vetu článku 123 ods. 4,
so zreteľom na návrh Komisie,
so zreteľom na stanovisko Európskeho parlamentu,
so zreteľom na stanovisko Európskej centrálnej banky (1),
keďže:
(1)
Článok 13 ods. 3 písm. a) rozhodnutia Rady 2001/923/ES (2) upravuje, že Komisia zašle Európskemu parlamentu a Rade do 30. júna 2005 nezávisle od vedúceho projektu správu hodnotiacu význam, účinnosť a efektívnosť programu a oznámenie, či by tento program mal pokračovať a či by sa mal upraviť, spolu s príslušným návrhom.
(2)
Hodnotiaca správa uvedená v článku 13 tohto rozhodnutia bola vydaná 30. novembra 2004. Uvádza sa v nej, že program dosiahol svoje ciele, a odporučilo sa jeho pokračovanie.
(3)
V zmysle bodu 38 Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (3) sa do tohto rozhodnutia dopĺňa finančná referenčná suma na celé obdobie trvania programu bez toho, aby tým boli dotknuté právomoci rozpočtového orgánu, ako sú definované zmluvou.
(4)
Pokračovanie programu odráža potrebu zachovať obozretnosť a pokračovať v poskytovaní školení a technickej podpory nevyhnutnej na zachovanie ochrany eura proti falšovaniu, a to prostredníctvom zaistenia stabilného rámca plánovania programov členských štátov, najmä v období, počas ktorého nové krajiny prijímajú jednotnú menu.
(5)
Komisia v tomto duchu predložila 8. apríla 2005 návrh na pokračovanie programu Pericles (4) do 31. decembra 2011.
(6)
Očakávajúc konečnú dohodu o finančnom rámci Spoločenstva na roky 2007 - 2013 sa Rada rozhodla predĺžiť program Pericles na rok 2006.
(7)
Rada vo svojom vyhlásení z 30. januára 2006 uviedla, že program Pericles má viacročný charakter a mal by byť predĺžený do roku 2011. V tejto súvislosti vyzvala Komisiu, aby po dosiahnutí dohody o budúcom finančnom rámci na roky 2007 - 2013 bezodkladne predložila návrh na predĺženie programu na obdobie začínajúce sa rokom 2007.
(8)
Je vhodné, aby programy Spoločenstva boli v súlade s finančným rámcom Spoločenstva.
(9)
S cieľom zabrániť prekrývaniu a zabezpečiť súlad a komplementárnosť akcií v rámci programu Pericles je dôležité rozvinúť synergie medzi akciami financovanými Komisiou, Európskou centrálnou bankou a Europolom.
(10)
Následne a vzhľadom na potrebu ďalšej odbornej prípravy a pomoci zameranej na ochranu eura by sa program Pericles mal predĺžiť do 31. decembra 2013. Rozhodnutie 2001/923/ES by sa preto malo zodpovedajúcim spôsobom zmeniť a doplniť,
ROZHODLA TAKTO:
Článok 1
Zmeny a doplnenia
Rozhodnutie 2001/923/ES sa týmto mení a dopĺňa takto:
1.
V článku 1 ods. 2 sa posledná veta nahrádza takto:
„Prebieha od 1. januára 2002 do 31. decembra 2013.“
2.
Na konci článku 6 sa dopĺňa tento pododsek:
„Finančná referenčná suma na vykonávanie akčného programu Spoločenstva v období od 1. januára 2007 do 31. decembra 2013 je 7 000 000 EUR.“
3.
Článok 13 ods. 3 sa mení a dopĺňa takto:
a)
v písmene a) sa dátum „30. júna 2005“ nahrádza dátumom „30. júna 2013“;
b)
písmeno b) sa nahrádza takto:
„b)
po ukončení počiatočného obdobia programu, najneskôr však do 30. júna 2006, a dodatočných období programu, najneskôr však do 30. júna 2014, podrobnú správu o vykonávaní a výsledkoch programu, v ktorej sa uvedie najmä pridaná hodnota finančnej pomoci Spoločenstva.“
Článok 2
Uplatniteľnosť
Toto rozhodnutie nadobúda účinnosť v zúčastnených členských štátoch uvedených v prvej zarážke článku 1 nariadenia Rady (ES) č. 974/98 z 3. mája 1998 o zavedení eura (5).
Článok 3
Nadobudnutie účinnosti
Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
Uplatňuje sa od 1. januára 2007.
V Bruseli 20. novembra 2006